URDHËR
Nr. 447, datë 27.10.2020

PËR NDALIMIN E PESHKIMIT NË LIQENIN E OHRIT DHE GRUMBULLIMIN E VEZËVE TË KORANIT PËR INKUBIM

Në mbështetje të pikës 4, të nenit 102, të Kushtetutës, të pikës 1, të nenit 13, të ligjit nr. 64, datë 31.5.2012 “Për peshkimin”, të ndryshuar, 

URDHËROJ:

1. Ndalimin e peshkimit, me çfarëdolloj mjeti dhe metode gjuetie, si dhe mbajtja në bord, tranzitimi në barkë dhe zbarkimi i qëllimtë i belushkës (Salmothymus ohridanus), në liqenin e Ohrit, prej datës 1.11.2020 deri më datë 1.3.2021.
2. Ndalimin e peshkimit, me çfarëdolloj mjeti dhe metode gjuetie, si dhe mbajtja në bord, tranzitimi në barkë dhe zbarkimi i qëllimtë i të gjitha llojeve të peshqve në liqenin e Ohrit, prej datës 1.12.2020 deri më datë 1.3.2021, me përjashtim të tratave të zallit (vlagë) për gjuetinë e cironkës, sipas zonave bregliqenore të përcaktuara nga Organizata e Menaxhimit të Peshkimit (OMP) Pogradec. Çdo mjet gjuetie peshku i kapur nga organet e monitorimit dhe kontrollit gjatë kohës së ndalimit të gjuetisë së peshkut, të sekuestrohet.
3. Drejtoria e Shërbimeve të Peshkimit dhe Akuakulturës (DSHPA) të koordinojë veprimtarinë organizative, teknike dhe financiare me Qendrën e Prodhimit të Rasateve të Koranit në fshatin Lin të Pogradecit, për gatishmërinë e marrjes së vezëve të koranit, shtrimit dhe trajtimit të tyre për inkubim.
4. Për periudhën prej 1.1.2021 deri më 1.3.2021, do të lejohet vetëm peshkimi i riprodhuesve të koranit për qëllime të grumbullimit të vezëve deri në 200 kg, të cilat do të shtrohen për inkubim në impiantet e Qendrës së Prodhimit të Rasateve të Koranit në fshatin Lin të Pogradecit. Peshku, pas marrjes së materialit biologjik për riprodhim, do të peshohet dhe pas markimit të lëshohet i gjallë në vendet e përshtatshme në liqen. 
[bookmark: _GoBack]5. Peshimi, markimi e lëshimi i riprodhuesve të koranit, të kryhet në prani të komisionit në përbërje të të cilit të jenë përfaqësues nga DSHPA-ja, OMP Pogradec, Qendra e Rritjes së Rasateve të Koranit, si dhe të Projektit GEF–SGP, projekt i cili do të mbulojë shpenzimet financiare të pagesës së riprodhuesve të lëshuar në liqen. Ndërsa shpenzimet e pagesës së materialit biologjik (vezëve), karburantit që shpenzohet për grumbullimin dhe transportimin e vezëve të koranit dhe shpenzimet e tjera që kanë të bëjnë me këtë aktivitet do të mbulohen nga buxheti i DSHPA-së.
6. Veprimtaria e grumbullimit të vezëve, të kryhet e organizuar nën drejtimin e DSHPA-së, në varësi të së cilës është Sektori i Kontrollit e Monitorimit të Peshkimit, Qendra e Prodhimit të Rasateve të Koranit në fshatin Lin të Pogradecit, të cilat në bashkëpunim me OMP-në Pogradec, të përcaktojnë dhe aktivizojnë për këtë qëllim 40 peshkatarë me përvojë, anëtarë të kësaj OMP-je.
7. DSHPA-ja, nëpërmjet Qendrës së Prodhimit të Rasateve të Koranit në fshatin Lin të Pogradecit, të lidhë kontratë me OMP-në Pogradec, për mbledhjen dhe dorëzimin e vezëve të koranit, të ndara sipas zonave specifike buzë liqenit. 
8. OMP Pogradec dhe DSHPA-ja në bashkërendim me Sektorin e Politikave dhe Strategjive të Zhvillimit në Fushën e Peshkimit dhe Akuakulturës, në Drejtorinë e Politikave dhe Strategjive të Bujqësisë, Sigurisë Ushqimore dhe Zhvillimit Rural, të hartojnë një planveprimi të detajuar dhe të miratuar prej tyre.
9. Ngarkohen Sektori i Politikave dhe Strategjive të Zhvillimit në Fushën e Peshkimit dhe Akuakulturës në Drejtorinë e Politikave dhe Strategjive të Bujqësisë, Sigurisë Ushqimore dhe Zhvillimit Rural, Drejtoria e Shërbimeve të Peshkimit dhe Akuakulturës, Qendra e Prodhimit të Rasateve të Koranit në fshatin Lin të Pogradecit, Sektori i Kontrollit e Monitorimit të Peshkimit në DSHPA, si dhe Organizata e Menaxhimit të Peshkimit Pogradec, që të bashkëpunojnë me strukturat e qeverisjes vendore Pogradec, Komisariatin e Policisë, Policinë Tatimore, Drejtorinë Rajonale të AKU-së Korçë, për zbatimin e këtij urdhri.
Ky urdhër hyn në fuqi pas botimit në Fletoren Zyrtare. 

